Padé, 2018. október 20.

Padé az okiratok szerint Árpád-kori település. Nevét már 1256-ban említi egy oklevél, mint a Csanád nemzetség ősi birtokát. Hányatott sorsa volt, mint majdnem minden Délvidéki településnek. Nemcsak a Kunok látogatták nem mindig békés szándékokkal, volt itt utána török, majd még más veszély is.

De az emberek megmaradtak itt ezen a tájakon, hisz a településnek jó földrajzi fekvése volt: az Aranka és a Tisza összefolyásának közelében. Előnyös volt ez a hely, hisz az Aranka volt a középkor egyik legfontosabb só-szállító útvonal ezeken a tájakon, és a természetes adottságok sem voltak túl rosszak, habár még nagyon posványos és mocsaras terület jellemezte ezt a vidéket.

A településen különböző keresztény imaházak voltak jelen, nem csak a római katolikusoké, hanem a nagyszámban az 1918-ig létező Szerb-Padé lakó ortodoxok vallási szükségleteinek kielégítésére is.

A katolikusok imaháza majd temploma különböző helyeken és formában voltak jelen ezen a településén. A jelenlegi templomot 1842-ben építette Diván György akkori kegyúr. A régi világban ezt az épületet tartotta rendben a helyi hívőközösség a csanádi püspökség és a kegyurak segítségével. Trianon óta a helyi egyházi vezetőség volt az, amely gondozta a templomot. 1984-ben volt egy átfogó renoválás, 2011-ben a tetőt és a tornyot javítatta meg az egyházmegye.

A mostani teljes belső és majdnem teljes külső munkálatok, amelyet magyarországi források segítségével végeztek el a szorgos mesterek, az itteni plébános, mons. Fiser János felügyelet alatt, előhozták ennek az Isten házának a szépségét és célszerűségét.

Szépségét: évekig látni lehetett, ahogy a nedvesség lassan, de biztosan kúszott a falakon felfelé, letúrva a festéket és lassan-lassan már a maltert is. Nem volt szép látvány, az biztos. Amióta itt vagyok püspök, hallottam is állandóan az itteni hívek sóhajait és gondjait, amikor minden látogatásomkor elsőként arról érdeklődtek, mikor fogjuk renoválni és szanálni a templomukat. A folyamat elkezdődött 2011-ben és most be is fejődött. Látszanak a színes festmények, a falak rendben és felújítva és remélem, hogy hosszú évekre szanálva, nedvességtől mentesen fognak otthon adni az itteni és nem csak az itteni híveknek. Ugyanis Padé az utóbbi időben otthont ad a szent András Evangelizációs Iskola találkozóinak, amelyek néha imatalálkozók, néha megbeszélések formájában zajlanak le.

Mit akarok ezzel mondani? Egy templom célszerűsége: templomokat akkor tudunk és akarunk megjavítani, szanálni, renoválni, amikor erre van egy aktív közösség, emberek, akik érdeklődnek a szentélyeik állagának a megőrzésén, tesznek is érte valamit. Ezek mind olyan elemek, amelyek Padén megvoltak, megvannak és remélem, meg is maradnak. Ez azért is fontos, mert egyházmegyénk sok településén vannak templomok, tehát szakrális épületek, de nincsenek élő templomok. Nincsenek közösségek, mi több nincs is már igény rendszeres szentmisére, papi jelenlétre. Ennek különböző okai vannak, de a legnagyobb a németek, köztük a német katolikusok meggyilkolása, elűzése volt ezekről a tájakról. A legszebb templomaink maradtak hívők nélkül, vagy olyan kis nyájjal, hogy az utóbbi évtizedek elvándorlási hulláma, kezdve a múlt század hatvanas éveit, folytatva a délszláv háborúval, üres plébániákat és templomokat hagyott maga után.

A döntő tényező, hogy mit fogunk a jövőben is felújítani, rendben tartani, és megtartani, az, hogy mennyire aktív egy közösség. Az aktív pedig nagyon sokszor nem azt jelenti, hogy mennyire gazdag és gazdaságilag önálló, hanem lelki, átfogó lelkipásztori értelemben mennyire életképes.

Lelkipásztori értelemben azt jelenti, hogy van egy imádkozó közösség, amely rendszeresen találkozik, pappal, pap nélkül, Istent dicsőíti, kéri és könyörög hozzá, hogy legyen velük és ne engedje őket elveszni. Egy élő közösség összetart. Milyen rossz azt látni, amikor egy közösség több csoportra oszlik, és e csoportok között nincs párbeszéd, együttes tevékenység, akármilyen értelemben. Amikor azért nem jön valaki templomba, mert úgy érzi, hogy őt ott nem tisztelik, vagy olyan a pap, hogy nem lehet vele megélni.

A papot tisztelni kell, de épp úgy a papnak is tisztelnie kell mindenkit. Ha ő jár elöl az imában, a közösségi élet szervezésében, mozgósításában, ha képes segítőkész embereket találni, őket összetartani, akkor nyugodtan mondhatjuk: egy ilyen közösség miatt nem kell, hogy fájjon a fejünk, ez meg fog maradni és gyarapodni fog, lelkiekben-testiekben.

Még egy dolgot szeretnék megemlíteni: ez pedig a tevékeny szeretet gyakorlása. A tevékeny szeretet az, amely az imából fakad, az a gondviselő odanézés, amely képes felfedezni a szomorkodókat, a bánatosokat, az élet peremén állókat, akik egy meleg pillantásra vagy egy érzékeny kézre várnak. Ez a szeretet nem csak néz, érez, hanem cselekszik is.

Kedves Padéiak! Befejezésül arra kérlek benneteket: imádkozzatok a jótevőinkért! Azokért, akik adományaikkal támogattak vagy támogatnak minket. Hisz tudjuk, hogy Padé az utóbbi tizenöt évben egy teljesen új plébániát kapott, evangelizációs központtal, most pedig a templom újult meg. E munkák fedezete 95 százalékban külföldről jött, kezdve Magyarországtól egész Amerikáig. Imádkozzunk azokért, akik nem ismernek minket személyesen, és mégis segítettek. Isten fizesse meg nekik. Amen.